Laisvės ordinas (Ukraina)
Laisvės ordinas (ukr. орден Свободи) – Ukrainos valstybinis apdovanojimas. Įsteigtas 2008 m. balandžio 10 d. Ukrainos Aukščiausiosios Rados, skiriamas už ypatingus piliečių nuopelnus stiprinant Ukrainos suverenitetą ir nepriklausomybę, telkiant Ukrainos visuomenę, plėtojant demokratiją, skatinant socialines, ekonomines ir politines reformas bei ginant konstitucines žmogaus ir piliečio teises ir laisves. 2005 m. rugpjūčio 18 d. prezidentas Viktoras Juščenka išleido dekretą Nr. 1177/2005, kuriuo pritarė Valstybinių apdovanojimų ir heraldikos komisijos siūlymui įsteigti Laisvės ordiną, skirtą pagerbti ypatingus piliečių nuopelnus įtvirtinant Ukrainos suverenitetą ir nepriklausomybę bei plėtojant demokratiją; remtas ir medalio „Už išgelbėtą gyvybę“ įsteigimas. Valstybinių apdovanojimų ir heraldikos komisijai buvo pavesta per tris mėnesius surengti visos Ukrainos konkursą Laisvės ordino ir medalio „Už išgelbėtą gyvybę“ projektams parengti ir pateikti Ukrainos įstatymo „Dėl Ukrainos valstybinių apdovanojimų“ pakeitimo įstatymo projektą. 2008 m. balandžio 10 d. Ukrainos Aukščiausioji Rada priėmė Ukrainos įstatymą Nr. 258-VI „Dėl Ukrainos įstatymo pakeitimų“ Dėl Ukrainos valstybinių apdovanojimų, kuriuo įsteigti nauji Ukrainos valstybiniai apdovanojimai – Laisvės ordinas ir medalis „Už išgelbėtą gyvybę“. 2008 m. gegužės 20 d. prezidentas V. Juščenka išleido dekretą Nr. 460/2008, kuriuo patvirtintas Ordino statutas su Ordino ženklelio aprašymu.